A BIZOTTSÁG HATÁROZATA
(2005. július 6.)
az 1222/2004/EK tanácsi rendelet értelmében bizonyos tagállamok részére a negyedéves államadósság adatainak első továbbítása tekintetében eltérések engedélyezéséről
(az értesítés a C(2005) 1874. számú dokumentummal történt)
(Csak a cseh, dán, francia, görög, lengyel, portugál és szlovén nyelvű szöveg hiteles.)
(2005/489/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a negyedéves államadósság adatainak összeállításáról és továbbításáról szóló, 2004. június 28-i 1222/2004/EK tanácsi rendeletre (1) és különösen annak 2. cikke (3) bekezdésére,
mivel:
(1)
Az 1222/2004/EK rendelet előírja a negyedéves államadósság adatainak összeállítását és továbbítását, az államadósságra vonatkozó ugyanazon meghatározás alkalmazásával, kivéve az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendeletben (2) megállapított referenciaidőszakot.
(2)
Az 1222/2004/EK rendelet 2. cikkének (3) bekezdése megállapítja, hogy a Bizottság legfeljebb egyéves eltérést engedélyezhet a negyedéves adatok első továbbítására vonatkozóan abban az esetben, ha a nemzeti statisztikai rendszerek jelentős átalakítására van szükség.
(3)
Ilyen eltéréseket kérelmeztek a Cseh Köztársaság, Dánia, Franciaország, Görögország, Lengyelország, Portugália és Szlovénia vonatkozó hatóságai.
(4)
A Bizottsághoz (Eurostat) beérkezett információ értelmében az érintett tagállamoktól érkező kérelmek azzal magyarázhatók, hogy e tagállamoknak olyan jelentős változtatásokat kell végrehajtaniuk nemzeti statisztikai rendszereiken, amely változtatásokat 2004. december 31-ig nem lehet végrehajtani.
(5)
A kérelmezett eltéréseket ezért engedélyezni kell,
ELFOGADTA EZT A HATÁROZATOT:
1. cikk
Az 1222/2004/EK rendeletben meghatározott és a negyedéves államadósság adatainak első továbbítására vonatkozó határidőktől való eltéréseket e határozat 2. cikkében felsorolt tagállamok számára kell engedélyezni.
Az említett tagállamokra vonatkozó határidő 2005. december 31.
2. cikk
E határozat címzettjei a Cseh Köztársaság, a Dán Királyság, a Hellén Köztársaság, a Francia Köztársaság, a Lengyel Köztársaság, a Portugál Köztársaság és a Szlovén Köztársaság.
Kelt Brüsszelben, 2005. július 6-án.